Objava zahtjeva za upis naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2019/C 371/10)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„CEREJA DO FUNDÃO”

EU br.: PGI-PT-02478 – 22.11.2018.

ZOI () ZOZP (X)

1. Naziv

„Cereja do Fundão”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Cereja do Fundão” plod je trešnje (Prunus avium L.) koji je namijenjen konzumaciji u svježem stanju. Ima sljedeća glavna svojstva:

— veličina od najmanje 24 mm,

— čvrstoća od najmanje 60 jedinica u skladu s indeksom Durofel,

— boja između 2 i 6 u skladu s ljestvicom boja CTIFL-a (Centre Technique Interprofessionnel des Fruits et Legumes),

— sadržaj topive suhe tvari od najmanje 12 °Brixa.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Sve faze proizvodnje (uzgoj i berba).

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Na etiketi „Cereja do Fundão” iza naziva proizvoda mora se nalaziti natpis „Indicação Geográfica Protegida” [zaštićena oznaka zemljopisnog podrijetla] ili kratica „IGP” [ZOZP].

Etiketa mora sadržavati logotip „Cereja do Fundão”, prikazan u nastavku.

4. Sažeta definicija zemljopisnog područja

Zemljopisno područje za proizvodnju trešnji „Cereja do Fundão” ograničeno je na općinu Fundão, župe Louriçal do Campo i Lardosa (općina Castelo Branco) te župe Ferro i Peraboa (općina Covilhã).

5. Povezanost sa zemljopisnim područjem

Veza između trešanja „Cereja do Fundão” i zemljopisnog područja proizlazi iz njihova ugleda.

Zahvaljujući svojim svojstvima, trešnje „Cereja do Fundão” uživaju jako dobar glas i velik ugled u Portugalu i inozemstvu, a važnost koju imaju za poljoprivredu, gospodarstvo i gastronomiju tolika je da su se prometnule u jedno od glavnih obilježja regije.

Trešnje Fundão, „slasne – slatke i sočne, reskog zrelog okusa” (The Guardian, 14.8.2007.), „ jarko crvene izvana, punašne i nezamislivo slatke”, „nemaju greške” te ih je profesionalni kuhar Vítor Sobral nazvao „proizvodom nacionalne izvrsnosti” (Epicur, 8.5.2017.). Iako se trešnje uzgajaju gotovo u svim krajevima zemlje, „vjerojatno su najpoznatije one iz općine Fundão” (Broteria – list za popularnu znanost, 1915.) pa neki općinu Fundão smatraju portugalskom „prijestolnicom trešnje” (Paulo Moreira, Pão e Vinho [Kruh i vino], 2014.).

Trešnje „Cereja do Fundão” zauzimaju posebno mjesto u očima portugalskih potrošača, što dokazuje činjenica da je 1941. u biltenu odbora Junta Nacional das Frutas [Nacionalni odbor za voće] posebno izdvojena cijena trešanja „Cereja do Fundão” na lisabonskoj tržnici (gdje su prodavane za prosječno 3 eskuda po kilogramu) po kojoj se razlikovala od cijene drugih vrsta trešanja koje su se prodavale na tržnici.

Trešnje „Cereja do Fundão” 2018. osvojile su nagradu „Portugal Cinco Estrelas” u kategoriji prirodnih proizvoda. Pri dodjeli nagrade na temelju ocjene zadovoljstva potrošača dobivene istraživanjem tržišta navedeno je da se „između planinskih lanaca Estrela i Gardunha može pronaći jedna od najukusnijih nacionalnih delikatesa – trešnje „Cereja do Fundão”. U njihovu se slatkom i svježem okusu uživa ne samo kad ih se konzumira kao desertno voće, već i kad se od njih prave kompoti, slatkiši od čokolade i trešnje, peciva i likeri.”

„Te su trešnje vrlo poznate, privlače mnoštvo ljudi i donose milijune eura lokalnom gospodarstvu” (Dinheiro Vivo, 4.6.2017.). Trešnje „Cereja do Fundão”„postale su jako poznate otkad ih se povezuje sa sudjelovanjem portugalske nogometne momčadi na Europskom prvenstvu održanom 2004. u Portugalu”. U razdoblju od deset godina „vrijednost lokalnog gospodarstva utemeljenog na trešnjama udvostručila se i sada iznosi oko 20 milijuna EUR godišnje, ostvarenih na temelju 2 000 ha stabala trešnje koja proizvode 7 000 tona trešanja, što čini više od 60 % nacionalne proizvodnje i osigurava 1 500 radnih mjesta”. Naziv „Cereja do Fundão”„dodaje vrijednost proizvodu, zbog čega je moguće postići višu cijenu unatoč povećanju proizvedenih količina. To objašnjava zašto se udvostručila i prosječna cijena, koja sada iznosi oko 3 EUR po kilogramu” (Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor [Poduzetništvo: od teorije do prakse, od ideje do poslovanja, od tehnologije do vrijednosti], Imprensa da Universidade de Coimbra, 3. izdanje, 2015.).

Zahvaljujući karakteristikama zemljopisnog područja proizvodnje, „prve sezonske trešnje dozrijevaju ranije nego u drugim područjima i mogu se lako prodati za od 30 do 50 EUR po kilogramu, posebno na izvoznim tržištima, koja čine 10 % prodaje” (Pedro Manuel Saraiva, op. cit.). „Na početku sezone trešanja” Fundão je jedno „od prvih mjesta u svijetu gdje se one mogu nabaviti”, zbog čega je i cijena za potrošača u trenutku „kad se tek pojave na tržištu i počnu izvoziti” tako visoka. Krajem travnja 2014. trešnje „Cereja do Fundão” prodavale su se na tržištu u Helsinkiju za 62 EUR po kilogramu (Vida Rural, 26.5.2015.).

Trešnje „Cereja do Fundão” mogu se jesti svježe ili kao sastojak peciva te upotrijebiti pri kuhanju raznih jela i recepata. Trešnje „Cereja do Fundão” jedan su od najraznovrsnijih portugalskih kulinarskih proizvoda te vam omogućuju da „date maha mašti” i upotrijebite ih za spravljanje jela kao što su pita „Cereja do Fundão” te zanatski sladoled „Cereja do Fundão” (Público, 14.6.2013.). Trešnje „Cereja do Fundão” hvale i razni kuharski majstori, kao što se može vidjeti iz intervjua s Michelinovim zvjezdicama nagrađenim kuharskim majstorom Joséom Avillezom (Jornal de Negócios, 20.2.2018.) te iz knjige Prato do Dia [Jelo dana], objavljene 2017., u kojoj se nalaze recepti koje profesionalna kuharica Filipa Gomes predstavlja u svojoj kulinarskoj emisiji na kanalu 24Kitchen.

Na trešnjama „Cereja do Fundão” temelje se brojna gastronomska događanja. Na regionalnoj razini, trešnje „Cereja do Fundão”„privlače oko 135 000 turista godišnje” (Expresso, 19.2.2018.), ponajprije na događajima kao što je „Festa da Cereja do Fundão” [Festival „Cereja do Fundão”], na kojem se mogu kušati ne samo trešnje „Cereja do Fundão” nego i brojni od njih napravljeni proizvodi te se može sudjelovati u kulturnim i turističkim događanjima povezanima s njihovom proizvodnjom (pomaganje pri branju trešanja, šetnja po voćnjacima trešanja, usvajanje stabla trešnje itd.). Još je jedno takvo događanje gastronomski festival „Fundão, Aqui Come-se Bem – Sabores da Cereja” [Fundão, tu se dobro jede – okusi trešnje] koji se održava svake godine od 2004. Održavaju se i događaji na nacionalnoj razini, kao što je „Rota Gastronómica da Cereja do Fundão” [Gastronomska cesta „Cereja do Fundão”], koja se svake godine od 2013. održava u Lisabonu i Portu te uključuje kuhare koji daju različite prijedloge za jela koja sadržavaju trešnje „Cereja do Fundão”.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) SL L 343, 14.12.2012., str. 1.